Jeg repræsenter en ejerforening i København på 22 lejligheder, der i en lang periode har haft en fælles internetforbindelse hos TDC. Jeg har selv boet i ejerforeningen i 7 år, og forbindelsen har generelt virket godt. 

Mandag d. 23/3 oplever vi i ejerforeningen, at forbindelsen ikke længere virker. Jeg ringer derfor til TDC mandag aften og kommer igennem til "fejlmelding". De fortæller, at vores abonnement tilsyneladende er blevet opsagt pr. d. 23/3, hvilket vi i ejerforeningen ikke forstår, da vi ikke har haft ønske om at opsige aftalen. Jeg spørger derfor, om abonnementet kan genoprettes og forbindelsen genetableres. Beskeden fra TDC-medarbejderen er, at forbindelsen ikke kan genetableres, men at der skal sendes en ny boks, som jeg først vil modtage torsdag. Jeg spørger, om det virkelig er nødvendigt med en ny boks, da der hardwaremæssigt ikke bør være problemer hos os, da der blot er tale om et abonnement, der fejlagtigt er blevet opsagt. Medarbejderen insisterer dog på, at en ny boks er nødvendig. Jeg accepterer og spørger, om der kommer en tekniker med ud, som kan hjælpe med installationen. Jeg får at vide, at det gør der ikke, men at der følger en vejledning med, og at de altid er behjælpelige over telefonen.

Torsdag sidst på eftermiddagen kommer jeg hjem fra arbejde, og forventer at finde en seddel i postkassen vedr. afhentning af omtalte boks på nærmeste postkontor. Det finder jeg ikke. I stedet finder jeg et brev vedrørende oprettelse af nyt bredbånd med besked om, at en tekniker vil møde op på adressen torsdag (dvs. samme dag) mellem 7.30 og 16 (nu er klokken 16.30) og at det koster 495,- hvis teknikeren må gå forgæves. Der står også, at teknikeren over telefonen vil varsle sin ankomst 30 minutter før ankomst. Da ingen har forsøgt at ringe på telefonen, kan jeg være nogenlunde tryg ved, at der ikke har været en tekniker forbi, som er gået forgæves. Jeg kan i stedet undre mig over, at TDC-medarbejderen mandag aften gav besked om, at der netop IKKE ville komme en tekniker forbi.

Jeg ringer til TDC torsdag aften og kommer igennem til "fejlmelding", som ikke kan hjælpe mig eller se, hvad der er sket i sagen, da sagen er overgået til afdelingen for "nyoprettelse", og at personalet i den afdeling er taget hjem for i dag.

Jeg ringer til TDC fredag morgen og kommer igennem til "kundesupport", som oplyser, at sagen står som "afventende". Medarbejderen beder om et øjeblik til at snakke med en kollega. Jeg venter herefter i et kvarter, og får fornemmelse af, at jeg er røget af linjen.

Jeg gentager mit opkald og havner i en 20 minutters telefonkø. Medarbejderen, som jeg denne gang kommer igennem til, beslutter sig for at stille mig igennem til "kundeservice". "Kundeservice" kan se, at oprettelsen er datosat til d. 10/4 (hvilket er 14 dage fra skrivende stund). Endvidere undrer de sig over, at der er blevet bestilt en boks og en servicetekniker, da de (efter eget udsagn) umiddelbart kan genoprette forbindelsen, så den er aktiv en time senere. En time efter virker internettet! Hurra.

To timer efter går internettet ned!! Jeg ringer ind til TDC og får fat på "kundesupport". De fortæller, at forbindelsen tilsyneladende er datosat til d. 10/4 og at det muligvis er derfor, at forbindelsen ikke virker. Da jeg forklarer, at hele forhistorien, og at det tidligere på dagen lykkedes TDC at få internettet til at virke for en kort stund, bliver jeg stillet over til "hotline". Hos "hotline" undrer de sig over, at jeg er havnet hos dem, da det burde være en sag for "kundesupport". Medarbejderen hos "hotline" vil derfor stille mig tilbage til "kundesupport", men bliver afvist af "kundesupport" med henvisning til, at oprettelsen først kan ske d. 10/4. Medarbejderen fra "hotline" må derfor opgive at hjælpe mig. Jeg forklarer så, at det vistnok var "kundeservice", der tidligere på dagen fik forbindelsen til at virke. Jeg bliver derfor stillet over til "kundeservice", som får hele min historien og derefter siger, at jeg skal stilles over til "hotline", hvorefter jeg protesterer... Der bliver derefter i "kundeservice" sendt bud efter en kollega, hvorefter jeg venter i et kvarters tid. Derefter kommer de tilbage og siger, at problemet nu er blevet løst og nettet skulle virke fra kl. 16. Status kl. 17: Intet internet. Jeg ringer ind til TDC kl. 17 og får fat på "fejlmelding". De kan se sagen i deres system, og medarbejderen fortæller mig, at han har brug for at tale med en kollega, og vil derfor ringe tilbage. Medarbejderen ringer tilbage tre kvarter senere, og fortæller, at en tekniker skal ud til en central for at oprette forbindelsen, og dette først kan ske d. 31/3.

Den 31/3 kl. 17 kommer jeg hjem fra arbejde og med krydsede fingre og forhåbninger om, at dette kaos måtte være bragt til ende. Status: Ingen internet. 

Jeg ringer til TDC igen og får fat på "kundesupport", som fortæller, at der er nødt til at komme en tekniker ud på vores adresse, og at det først kan ske tirsdag d. 7/4 (dvs. hele ejerforeningen kommer til at undvære internet hele Påsken). I dag er det tirsdag d. 7/4 og jeg er spændt på at se, hvad der sker. Jeg tør ikke have forventninger om, at vores problem bliver løst.

Hvad har vi i vores ejerforening så lært af dette forløb: TDC er en udmærket internetudbyder så længe der ikke opstår tekniske problemer. Får du brug for hjælp, kan du forvente en helt igennem uduelig og håbløst ringe håndtering af dit problem. Det er svært at sige, hvad der er den nøjagtige årsag. Der er formentlig tale om enten dårlige arbejdsprocedurer eller mangelfuld uddannelse af personalet.

Jeg skrev et indlæg på Trustpilot d. 7/4 - 2015. Her er fortsættelsen:

Tirsdag d. 7/4 kommer en TDC tekniker og udskifter noget udstyr, hvorefter vores internet kommer til at virke. Vi har efter forløbet beskrevet her på siden d. 7/4 endelig fået internet igen. 

Det viser sig imidertid, at vi ikke er færdige med at have problemer med TDC. Tre dage senere bliver jeg ringet op af en TDC tekniker, som er på ud mod vores adresse for at installere et produkt?!?! Jeg må forklare, at hans kollega var der i tirsdags, og at han fik internettet til at virke. Så vi har ikke brug for mere hjælp. 
Det næste der sker er, at vi modtager TO regninger for det samme produkt. TDC har altså oprettet vores abonnement to gange. Jeg ringer derfor ind til TDC igen. TDC forklarer, at der er sket en fejl, og at den éne regning selvfølgelig bliver slettet.
Et par timer senere modtager jeg en sms med besked om, at vi skal returnere udstyr, da vi har afmeldt et abonnement... Jeg ringer (igen) ind til TDC og forklarer, at vi da ikke skal returnere udstyr, da der var tale om, at TDC havde oprettet den samme aftale to gange. Jeg får besked om, at sms'en var en fejl, som jeg kan ignorere, og at vi selvfølgelig ikke skal returnere udstyr.

D. 22/4 kommer der en papkasse fra TDC med posten, hvori der ligger et brev. I brevet står, at vi skal returnere udstyr, og at det koster 795,-, hvis vi ikke returnerer det... Jeg har nu returneret papkassen (uden udstyr selvfølgelig) med et brev i, der pædagogisk forklarer situationen.

Som nævnt i første indlæg på Trustpilot (d. 7/4 - 2015)  repræsenterer jeg en ejerforening, og kan derfor ikke umiddelbart skifte udbyder uden at involvere resten af ejerforeningen. Havde dette været en privat opkobling, ville jeg naturligvis for længst have fundet en anden udbyder. Jeg har ALDRIG oplevet noget lignende...